정조 6년 · 목
敎曰。朝家於德相事。每欲一番洞諭。而迄未之能焉者。誠以不忍泚筆故也。到今事端層發。誑惑轉甚。若終不諭。則是何異於罔民乎。大抵德相事出之後。逆變之作。凡幾遭矣。湖海之獄。置之勿論。詬天罵日則有澤白焉。設計稱兵則有仁邦京來等焉。是雖改頭換面。而實則連腸接肚。莫不以德相爲根柢。噫。予寡人。誠不足以孚頑。明不足以察奸。始忽履霜之戒。馴致滔天之凶。而懲討未竟。餘孼益熾。靜究厥由。尙誰尤哉。然而朝廷之所以受侮。德相之所以爲逆。與夫澤徵有白輩之所以跳跟而不止者。亦有本末矣。大抵有夫婦而後有父子。有父子而後有君臣。君臣父子之道。寔本於夫婦。夫婦者人之大倫。而天地之常經也。故禮著造端之義。易垂說輹之戒。閭閻匹庶。猶敦共牢之義。況居嵩高而基治平者哉。陰陽乖而雨澤閟。宮壺正而敎化流。此釐降所以觀刑。而關雎所以爲二南始也。咸恒貞久之道。從古聖哲之所必勉。則予雖否德。詎或少忽於斯哉。然而自在春邸。憎兹多口。中捆閫之禮度自如。外間之辭說紛然。蓋緣予積忤於丙申逆黨。忌奸情之必畢燭。懷反噬之凶圖。廣煽譸張之語。要作搖撼之計。而宮闈事秘。外人難知。則尤爲謂欺誣易知加。黑白可混。無根之謗。妄揣之言。哆侈噂★(口+畓)。不勝其多。而恒簡春坊酬酢。竟載於明義錄中。爲渠作逆之斷案。見此者尙可以知予心矣。然而己亥夏間。德相以殿下家事之說向予言之。夫所謂陛下家事者。卽何等時何等語。而乃敢以此闖發於筵席乎。蓋是時喪變之出。權奸敢疑不敢言之地。密進云云之說。其所云云。有不忍形言。予嚴辭斥之。而其時閭巷之間。大播訛傳之說。布肆藏閉。帽工避匿。甚至爲官吏者。認爲眞有是事。預捉匠手。則德相時帶戶曹參判。與權奸互相傳說。看以尋常。又於數日後入侍。肆然發口。是果何許心腸。噫。此等之言。奚爲而至哉。是固予自反處。而予之所敵體齊尊者。非臣子之國母小君乎。將心之萌。無所不至。卽此一事。固已難容於覆載間矣。及其說旣不得售。則爲謀益急。又密有所云云而德相以某樣道理四字。登諸章奏。夫所謂某樣者。果何指也。嗚呼。斯二人者。一則以离筵舊僚。自負翊戴之勞。一則以先正後孫。久竊山林之名。予則篤嘉乃之志。倚任旣重。推念舊之意。招徕亦勤。蓋欲休戚與同。禮貌無替。安富尊榮。保其子孫。而彼乃或爲之窩主。或爲之羽翼。表裏締結。氣熖薰灼。謂朝廷莫違於頤指。謂宸極可弄於股掌。使予倒持太阿。徒擁虛器。不奪不厭。所由來者漸矣。 宗社大計。惟在於廣儲嗣一事。而自其喪變之初。渠輩敢極力沮遏。則其心所在。路人所知。而潛圖之不足。唱說之至此。恣行無君之胷臆。顯試移國之手段。苟使其計得行。朝家豈得有今日哉。悖逆之奏。雖秘於筵席。而陰凶之跡。已露於章奏。國如有法。豈容蹔貸。而猶使之杯酒釋權。鄕里偃便。一切辜犯。置之勿問。則予所以曲保終始者。其亦至矣。豈國家少恩云乎哉。然其徒黨。內懷怨懟之心。外唱伸救之說。做出四字之註脚。謂此四字。乃所以指中殿醫藥之方。名門揀擇之擧。非有他也。夫揀擇之擧。渠輩之所力沮者在是。則其敢曰爲是而發是語耶。醫藥之方云者。與其家事之奏。又何其相反耶。且其四字。果爲是醫藥揀擇二事也。則何憚乎明言正論。而故爲此藏頭之語法乎。雖只就原疏觀之。語脈自在。指意自綻。粗解文理者。皆可以覷破。不特此也。衛所酬酢之說。先已聞之。其疏之草本。亦出於衛所。而草本所云云。則不若合今本四字之藏頭。而畢竟以四字改之。因予之挽止故也。予曾不以衛所所聞之說。草本所見之語。明諭於廷臣。使其聲罪之辭。只及於四字者。非爲渠也。特不忍發也。而渠輩乃謂外面彰露者。只此四字。則猶可以漫漶。欲千萬不近之說。疑亂一世。情狀之凶狡。吁亦甚矣。是則湖海之囚所以自干王章。而澤徵之凶言。泓徵之急書。仁邦京來之凶謀逆節。又相繼而發矣。蓋澤徵曾前所犯。已極凶憯。而以渠日記中云云觀之。亦可見其犯上不道之心。素蓄於平日。與尙魯輩心腸無異矣。況其語犯中壼者。尤極叵測。至於帳殿之不稱矣身而稱我。獄中之不曰國家而曰渠。實是載藉以來。所未聞所未有者。又況賂結有白。共謀繼起。構虛捏無。專事詬罵。其指斥內殿之語。皆是渠輩所嘗經營。終不敢售者。而反以歸咎於寡躬。欲爲瑕疵之資。以售煽動之計。而至於泓徵事。尙何言哉。滿紙詬罵之關係寡躬者。姑舍是。以亘古今所無之窮凶絕悖之說。至及於不忍言不敢道之地。故此予所以沬血飮泣。卽日親訊。快施邦刑者也。又若仁邦。始則唱嗾妖言。誑惑人心。終則指劃天地。排布凶謀。以某爲大將。以某爲先鋒。以某爲運糧官。起兵於某地。掠某郡某營。由某路而犯闕云者。部署已定。時日有期。而其渠帥之脈絡。旣與澤賊連通。又其成事之後。所欲推尊以爲犬先生者。卽德相也。若其所謂大將京來。又是澤賊妻侄。而其聯結六道。嘯聚劫奪。直趨京都等節。與仁邦如出一口。而直曰德相方在罪中。故急於救出。如是設計納招。由此觀之。則前後獄情。豈非一串貫來。而皆以德相爲根柢者乎。噫。好生惡死。人情之所同。苟非血屬死友。孰肯爲凶逆染汚。而今則不然。天涯地角。打成一團。前茅後殿。沕然同情。根株盤結。脈落貫通。寧爲賊徒。不欲爲國家臣子。此其故何也。如德相者。雖在無累之時。凡厥親知無不知其蔑學沒識之玷辱旌招。而及夫事端之出。特以大家之裔。朝家不忍加辟。罪止薄竄。蓋出不足責之意也。彼避土不識裏面之類。見德相之受罪。則自懼其竝罹。丹書臚列。便同箚着於己身。法司株連。若將延及於渠家。無論平日親切與否。擧懷此一段疑懼。此非予臆料也。湖海囚供。至發黨禍之說。雖面目素昧之間。有痛癢相關之義。於是乎眞箇不逞之徒。因其機而誑惑之恐動之。以重其疑懼之懷。疑懼之懷重則護惜之意深。護惜之意深則怨誹之念起。怨誹之念起則角勝之計成矣。非不知逆節之不可漫漶。而必欲漫漶之。非不知巨魁之不容伸救。而必欲伸救之。以至詬天罵日。稱兵犯闕之擧。亦皆爲之者。良以此也。噫。何其愚迷之甚也。可斥者德相而斥止耳。可罪者德相而止耳。其於平人何與哉。年來位著無改。施措依舊。則朝廷之意。卽此可見。何疑何懼。而以風馬牛之不相及。亦爲因獸必鬪之擧哉。今夫百家之里。一人爲盜。人將以一人疑百家。而爲百家者。亦將自疑自懼乎。妄自疑懼而庇護其盜。以盜爲非盜也。則其可免藏盜之律乎。若能明其爲盜而黜之里中。則雖以保甲之法之嚴。吾聞捕告之有賞。而未聞隣比之有累也。故予則以爲今之治逆。渠率之外。尙有開曉之道。誅討之中。當存參恕之念。而鎭安二字爲第一急務。誠以此輩罪雖犯於惡逆。而情則本於疑懼也。必欲窮其黨與。發其隱情。期於劓殄無遺。則非予之所欲聞也。然惟其變怪之層疊。未免中外之驚動。朝廷四方之表也。而氣像未見其安泰。擧措或涉於劻勷。論人則不擇語句。議事則全沒稱停。至於諸道密啓。雖非樂爲。而近日營梱之登聞者。亦或有不當疑而疑。不必啓而啓者矣。家藏䜟諱。自有其律。而無怪乎遐土愚民之不知爲何書。若以故紙斷簡隻字片語。歸之於妖言不軌之科。則豈不大可哀矜乎。外方之景像。雖不得目見。而驛騎旁午。道路騷擾。追捕間發。閭里駭懼。一人在囚而一家悲泣。一村有事而一邑恐動。卽理勢之所必然也。於斯時也。又或偵探遍於卷陌。摘發及於偶語。則大非朝家之本意。而抑恐人心波蕩。靡所底定。無益於鉏治之實。而反增其疑懼之情也。肆予罄論亂逆之源委。仍數鎭安之至意。咨爾大小臣工。必以向所稱開曉之道參恕之念。各自銘佩。竸相勉勵。誘掖於未染之前。酌量於已犯之後。雖使隄防不弛。勿令坑阱或廣。寧失不經。惟務咸新。爲方伯者。亦宜廣布德意。期變汙俗。雖有小醜殘孼自爾現露者。如非關係甚重。呼吸可虞。不須事事上聞。自本營隨其輕重。或諭或治。由內及外。壹是皆以鎭安爲主。以體予若心。以輔予惠澤。無使予有其言而無其實。有其志而無其效也。嗚呼。臨御六載。治敎不立。遷善者未聞。而罹辟者日衆。無望空圄之化。徒煩下車之泣。予於是重爲之慙歎。若夫明正德相之罪。打破窩藏之地。使亂本絕而民志定。亦一道也。而不此之爲。意固有在。仁邦招出之後。衆論難遏。雖不得不逮捕。而繫囚累日。終不親問者。亦恐其納供之際。或有指擬。使予聞不欲聞之語。當不忍當之事故耳。今日廷臣。果能諒予之心乎。就其巨魁。先施邦刑。自餘株連。竝姑減死。噫。今此處分。諸議必以爲大寬。而非但予之本意。如前所云云。値兹大慶之日。宜有非常之澤。故月初疏決時。雖在丹書之類。亦多施曠蕩之澤。何獨於此輩不然乎。有罪者懷恩而改圖。無罪者釋疑而安心。咸囿新化。同此慶喜。則非但渠輩之幸。卽國家之幸。故兹諭示。咸須聞知。